Algemesí acollirà una jornada comarcal d’emprenedoria, networking i innovació
19 de maig de 2022

El pròxim dimarts 24 de maig, el Centre Polivalent d’Algemesí serà la seu d’una trobada empresarial amb títol “Focus Pyme i Emprenedoria Ribera Alta i Baixa: Innovació en l’empresa local” organitzada pel Centre Europeu d’Empreses Innovadores (CEEI).

L’hostaleria, el comerç, l’agricultura i la indústria són els quatre pilars al voltant dels quals gira l’esdeveniment, és per això que la jornada s’obri a les 9.30 h amb una taula redona per a donar a conéixer referents que són exemple de transformació i adaptació en l’àmbit local: en hostaleria, Sergio Santamaría, cofundador La Mesedora; en comerç Ximo Alonso, gerent en Girbés Moda; en indústria Marian Bonías, responsable d’Organització i Desenvolupament en Grupo Maya i en agricultura José Miguel Vendrell, director en Vendrell Gourmet.

Palma Egido, regidora de Promoció Econòmica i moderadora de la taula, anima a tot el teixit empresarial a participar i destaca la importància d’aquest tipus de jornades “per a mostrar referents de transformació en qualsevol sector econòmic i inspirar als nous emprenedors i emprenedores.”

Tot seguit hi haurà una sessió dinàmica de networking amb la intenció de crear sinergies i col·laboracions entre les diferents persones i entitats participants dirigides per Equipo Humano SL.

Per últim, a les 11.45 h l’empresari i conferenciant Sergio Ayala oferirà una xerrada motivacional enfocada a empoderar a les persones perquè assolisquen els seus objectius a través de l’humor, la diferenciació de la resta, la valentia i l’aprenentatge conscient.

Es tracta d’una iniciativa del CEEI, promoguda i finançada a través de l’Institut Valencià de Competitivitat Empresarial (IVACE) de la Generalitat Valenciana, dins de la seua política de recolzament a l’emprenedoria innovadora i que compta amb la col·laboració d’entitats empresarials i territorials de la Ribera Alta i Baixa.

L’esdeveniment és gratuït, però es recomana inscripció prèvia a través de la pàgina web del CEEI: https://ceeivalencia.emprenemjunts.es/?op=14&n=20241